Kázeň z ev. Služieb Božích, BA (NK) 2.7. 2023, 8.30/10.00 h, **4. nedeľa po Svätej Trojici,**  ES: 373, 315, 341 (cez VP 493, 490), A 70; ep.: G 6, 1 – 2 ev.: L 6, 36 – 42

**1. Timoteovi 1, 12 – 17**: *„****12****Vzdávam vďaku Ježišovi Kristovi, nášmu Pánovi, ktorý ma posilnil, lebo ma uznal za verného a ustanovil ma do služby,****13****mňa, ktorý som sa predtým rúhal, bol som prenasledovateľ a násilník. Dostalo sa mi však milosrdenstva, lebo som konal z nevedomosti v neviere.****14****Nadmieru sa však rozhojnila milosť nášho Pána s vierou a láskou, ktoré sú v Ježišovi Kristovi.****15****Spoľahlivé je toto slovo a hodno, aby bolo úplne prijaté: Ježiš Kristus prišiel na svet spasiť hriešnikov. Ja som prvý z nich. 16 Ale dostalo sa mi milosrdenstva preto, aby na mne ako na prvom Ježiš Kristus ukázal celú svoju zhovievavosť, aby to slúžilo ako príklad pre tých, čo v Neho uveria, a aby tak získali večný život.****17****Kráľovi vekov, nepominuteľnému, neviditeľnému, jedinému Bohu česť a sláva na veky vekov. Amen.“*

**Milí bratia a milé sestry!**

Keby ste mali cestovať na pustý ostrov a **smeli si** tam **zobrať iba 3 veci, čo by ste si vzali?** – Dalo by sa o tom dlho premýšľať.

**Čo je v našom živote dôležité? Čo najdôležitejšie? Čo by sme si každopádne zobrali so sebou a nechceli sa toho nikdy zriecť?**

Mohli my sme dlhý čas uvažovať, čo nás vždy nanovo oslovuje, čo nám prináša radosť, čo dodáva odvahu.

Jedna žena sa ohliadala za svojím doterajším životom. Nemala to v žití ľahké. Povedala: „Rada by som na všetko zabudla a začala odznova.“

Ide to? **Dá sa vôbec zanechať všetko, čo nás ťaží, všetko to mučivé, čo je za nami a zobrať si do budúcnosti len to dobré?**

**Deti to vedia.** Ony **nežijú z toho, čo sa im podarilo alebo nevydarilo. Žijú predovšetkým z lásky, ktorú prijímajú.**

Deti začínajú vždy nanovo. Dieťa vie: som milované. Môžem prísť vždy k svojej mame či otcovi. Ukryť sa v ich náručí. Schovať sa v láske mojich rodičov.

Pán **Boh nás obostiera** svojou dobrotivosťou, **svojím milosrdenstvom.** **Ako sa mama skláňa, aby zdvihla svoje dieťa, ktoré spadlo**, ako ho utešuje a prihovára sa mu, vystiera k nemu svoje ruky a s úsmevom ho oslovuje – **tak sa k nám skláňa Pán Boh v Ježišovi Kristovi.** *„Vzdávam vďaku Ježišovi Kristovi, nášmu Pánovi, ktorý ma posilnil*“ – tak opisuje apoštol Pavel svoju skúsenosť s **Božím milosrdenstvom. Ono je pre neho tým najdôležitejším v živote.** **Božie milosrdenstvo je to, čo by si Pavel chcel všade zobrať so sebou, čoho by sa nikdy nechcel zrieknuť, čo mu dáva silu dennodenne nanovo začať.** Odkedy sa mu pri Damasku v jasnom svetle zjavil vzkriesený Pán Ježiš Kristus, Pavlov život sa radikálne zmenil.

Pavel žije s týmto zásadným zlomom svojho života. Žije so svojou minulosťou, ktorej protirečí všetko, čo je pre neho v budúcnosti dôležité.

Hoci je sužovaný chorobou, ktorá ho trápi dňom i nocou, predsa **neúnavne prináša Božie milosrdenstvo do sveta.** Napriek všetkým konfliktom, príkoriam, prenasledovaniam, starostiam o cirkevné zbory navzdory väzeniu, hladu a smädu (por. 2. Korintským 11, 23 – 28), **tam, kde Pavel pôsobí, prináša posolstvo, že Boh** sa mu dal spoznať v Ježišovi Kristovi, vystrel k nemu svoje ruky, aby **ho objal vo svojom milosrdenstve.** *„Ježiš Kristus prišiel na svet spasiť hriešnikov“*– to je dobrá radostná správa, evanjelium.

Nejeden človek sa bude brániť a povie: „Moment, ja nie som hriešnik!“ Kto to tvrdí nechápe, že **ak Písmo sväté jednoznačne hovorí o našej hriešnosti** (Rímskym 3, 10 . 23), **tak nie preto, aby nás ponížilo, ale aby nám ukázalo cestu, východisko.** Každý, kto vo svojom živote padol, pochybil, previnil sa, niečo zanedbal, každý, kto – biblicky povedané – zhrešil, sa môže ukryť v Božom milosrdenstve, v spásonosnej milosti, ktorá sa zjavila v Ježišovi Kristovi (Títovi 2, 11) „Pocítil som, ako by som sa práve znovu narodil a cez otvorenú bránu vstúpil do raja.“ – Tak hovorí Martin Luther o svojej skúsenosti, že „milostivý Boh nás ospravedlňuje skrze vieru.“

Pavel vyznáva: *„Ale* ***dostalo sa mi milosrdenstva ..., aby to slúžilo ako príklad*** *pre tých, čo v Neho uveria“* (1Tim 1, 16).

**Príklad pre vieru v Krista aj pre naše počínanie si vo vzťahu k ľuďom.** V úvode 6. kap. listu Galatským o tom Pavel píše: *„****1****Bratia, ak by niekoho aj pristihli pri nejakom poklesku, vy, duchovní, napravte ho v duchu tichosti – a daj si pozor, aby si aj ty nepadol do pokušenia.****2****Jedni druhých bremená znášajte, a tak naplníte zákon Kristov.“*

**Poklesky prídu do nášho žitia spravidla nečakane, neplánovane, zato však mocne.** A veľmi často sú našimi pochybeniami zasiahnutí a vovedení do problémov a trápenia aj ďalší. Pavel ako ten, komu sa dostalo Božieho milosrdenstva, radí, ako zaobchádzať s tými, ktorí pochybili. Nie so vztýčeným ukazovákom, ani s opovržlivým pohľadom. Veď nik z nás nie je spravodlivý. Pavel vie, že žije Božieho milosrdenstva. Preto **odporúča diskrétne napravenie toho, kto pochybil – *„napravte ho v duchu tichosti“*.** Doraz je na pomoc hriešnikovi. Na **milosrdenstvo**. To **má v Božích očiach prednosť pred spravodlivosťou – ako ju my ľudia chápeme.**  Apoštol zároveň nabáda dávať pozor, by sme sami nepadli. Veď **dnešný poklesok druhého, sa už zajtra môže stať mojím pokleskom.** Vzájomným preukazovaním si milosrdenstva v situáciách, ktoré iných tlačia ako bremeno, napĺňame zákon Kristovej lásky. Náš Pán a Spasiteľ, ako Baránok Boží sňal z nás všetky hriechy a ako bremeno ich vyniesol na kríž. To nám je vždy nanovo zvestované vo Večeri Pánovej.

**Čo je** teda **najdôležitejšie v našom živote? – Milosrdenstvo. To, že nad nami stojí Božia láska, že nežijeme z vlastných síl, ale z tejto Božej lásky.** Pán Boh k nám vystiera svoju ruku, aby nás vo všetkých protirečeniach, skúškach i pádoch nášho života uistil a dal nám poznať, že „*nadmieru sa ... rozhojnila milosť nášho Pána s vierou a láskou, ktoré sú v Ježišovi Kristovi ... Kráľovi vekov, nepominuteľnému, neviditeľnému, jedinému Bohu česť a sláva na veky vekov“*(1. Timoteovi 1, 14 . 17). Amen. *Použitím myšlienok teológov: Beate Günzler, Markus Büttner:* **Martin Šefranko, ev.a.v. farár**